华山仙掌赋（以化作有端遥存丽壮为韵）
尹枢 (Tang)
览削成之峰。见灵掌之状。拓迹崇岫。据奇謺嶂。迢亭上竦。赫奕东向。高踪可觌。犹存二华之间。纤指遥临。远蹠重霄之上。尔其依峭壁。据崇峦。排物外。抚云端。羽客遐指。都人竦观。据开辟之殊致。若腾陵而上干。惟昔巨灵。启斯太华。拓崇崇而乔岳西靡。决浩浩而洪流东下。故能遵八川。安万化。干厚土。存中夏。姜嫄歆于帝武。迹可相伦。伯禹导于龙门。功亦齐霸。厥道可遵。厥状斯存。仰摧天汉。遥临国门。莲萼高生。如将搴撷。桂枝傍倚。状欲攀援。试冥搜于元造。谅遗迹于坤元。若乃傍攀冥蒙。上指寥落。右倚岑岭。左临绝壑。纷诡状之无眹。谅神功之有作。星坛未没。必俟于捧持。石鼓常鸣。庸非其拊搏。揖之永久。斯为不朽。嗟列岳之所无。小终南之何有。喻天地惟资于一物。拯沈溺岂藉于烦手。常抗迹于介石。乃遗芳于崇阜。依乎泬寥。揭彼嶕峣。耸昈昈于千仞。擢纤纤于九霄。折若华于暮景。捧丽日于晴朝。既瞻眺之无斁。望提携之匪遥。共仰瑰姿。徒怀壮丽。如排雾雰。似拂昏曀。遐窥巨迹。犹存体物之辞。回瞰崇朝。暂写凌云之势。